題王摩詰畫袁邵公臥雪圖
作者：周紫芝
朝代：宋

paragraphs: 東京數人物，矯矯稱袁公。
經綸有能事，早歲初未逢。
何許結蓬茅，草樹風淅瀝。
幽夢寄一椽，暮雪深幾尺。
平田已無路，况復知公門。
人言公苦寒，謂死寧當存。
鳴騶入空谷，暖律破寒沍。
豈伊逢異人，天實起僵仆。
漢明號賢主，杖擊無名郎。
冤囚我自理，微緒渠當昌。
摩詰亦可人，六幅寫奇事。
浩蕩懷遠圖，徘徊有佳思。
炎天掛空壁，一洗毛骨寒。
意豈在冰雪，高風薄雲端。